

**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/21-01/02

URBROJ:238/39-03-21-2

Luka, 05. 07. 2021.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SIJEČANJ-LIPANJ 2021. GODINE**

**I. UVOD**

Potpuno izvješće vidljivo je u polugodišnjem Izvješću o realizaciji Proračuna i Programa Općine Luka za 2021. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

U suradnji sa Zavodom za prostorno uređenje Zagrebačke županije kao izrađivačem, priveden je kraju postupak III. izmjena i dopuna Prostornog plana uređenja Općine Luka, te je prijedlog upućen na donošenje Općinskom vijeću i ujedno prihvaćen.

Sukladno potrebama investitora da se mijenja Urbanistički plan uređenja Gospodarske zone Luka II, pokrenuo sam postupak ocjene o potrebi strateške procjene utjecaja na okoliš I. izmjena i dopuna Urbanističkog plana uređenja Gospodarske zone Luka II, koji prethodi donošenju Odluke o pokretanju postupka I. izmjene i dopune Urbanističkog plana uređenja Gospodarske zone Luka II.

**2.**  **KOMUNALNE DJELATNOSTI**

Redovito sam pratio rad zimske službe i obilazio teren vezano na isto.

U ožujku je na javni poziv Zagrebačke županije prijavljen projekti izgradnje nogostupa na području Općine Luka – na javni poziv Upravnog odjela za promet i komunalnu infrastrukturu za što su ostvarena sredstva sufinanciranja Zagrebačke županije u iznosu od 500.000,00 kuna.

Tijekom veljače je započela izgradnja nogostupa prema Žejincima – Zagorska cesta od kućnog broja 2 do kućnog broja 32, a nakon toga i izgradnja nogostupa u dijelu Ulice Dubravka Ožegovića te ulice Pođunđek.

Provedeno je prikupljanje ponuda za provođenje mjera deratizacije, dezinsekcije u 2021. godini, na području cijele općine. U svibnju je provedena prva deratizacija na području cijele općine, a planira se još jedna krajem godine.

1. **BRIGA O DJECI**

Surađujem s ravnateljicom dječjeg vrtića i prema važećim odlukama Općinskog vijeća redovito sufinanciramo boravak djece s područja Općine Luka u dječjem vrtiću.

1. **SOCIJALNA SKRB**

Nakon izvršenih pripremnih radnji, u veljači je započelo provođenje projekta „Zaželi u Općini Luka“, koji se financira sredstvima Europskog socijalnog fonda, a njegova vrijednost iznosi 926.900,00 kuna i provodi se u suradnji sa Hrvatskim zavodom za zapošljavanje i Centrom za socijalnu skrb Zaprešić. U sklopu projekta je zaposleno desetak žena, od kojih je svaka zadužena za brigu oko šest korisnika, znači ukupno šezdesetak korisnika.

Redovito su se isplaćivale stipendije učenicima srednjih škola i redovitim studentima, a u lipnju su isplaćene zadnje stipendije za školsku/akademsku godinu 2020./2021.

Općinskom vijeću sam predložio donošenje odluke o isplati COVID dodatka umirovljenicima i osobama starijim od 65 godina života bez primanja, što je prihvaćeno i provedeno.

1. **ODGOJ I OSNOVNO OBRAZOVANJE**

Učenicima osnovne škole se, prema važećim odlukama Općinskog vijeća, sufinanciraju troškovi školske prehrane. Sufinanciranje škole u prirodi predviđeno je Proračunom, no isto se ove godine neće održati zbog pandemije koronavirusa.

S Gradskim knjižnicama Grada Zagreba sklopio sam Sporazum o suradnji temeljem kojeg Općina Luka podmiruje godišnje upisnine za sve učenike Osnovne škole Luka od prvog do osmog razreda, čime je učenicima omogućeno besplatno korištenje Bibliobusa koji u Luku dolazi dva puta mjesečno prema unaprijed utvrđenom rasporedu.

Prema inicijativi ravnateljice Osnovne škole Luka, Općinskom vijeću ću predložiti financiranje nabave radnih materijala za učenike Osnovne škole Luka za školsku godinu 2021./2022.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području općine, koje se odvija bez obzira na cjelokupnu situaciju te pomažem i potičem provođenje programa i projekata udruga, koji se u ovoj situaciji mogu provoditi.

Početkom godine raspisan je javni poziv na koji su aktivne udruge s područja Općine Luka prijavile svoje projekte koje namjeravaju provoditi u 2021. godini i koji se financiraju iz proračuna općine.

U suradnji sa župnikom župe svetog Roka, prijavili smo projekt sanacije štete na crkvi svetog Roka u Luki nastale u potresu, na javni poziv Ministarstva kulture i medija, prilikom čega su osigurana sredstva u iznosu od 500.000,00 kuna. Župnik je putem punomoći prenio ovlasti za poduzimanje potrebnih radnji na Općinu Luka.

Javna događanja su ove godine izostala zbog pandemije i preporuka nadležnih stožera civilne zaštite.

1. **PROTUPOŽARNA I CIVILNA ZAŠTITA**

Protupožarnu zaštitu i nadalje osigurava Javna vatrogasna postrojba Grada Zaprešića s kojom imamo sklopljen ugovor, te ista djeluje zadovoljavajuće u suradnji s DVD-om Luka.

Početkom godine izvršili smo analizu stanja sustava civilne zaštite tijekom 2020. godine, a vodio sam računa o osiguranju sredstava za civilnu zaštitu u Proračunu za 2021. godinu.

Po provedenim izborima donio sam novu Odluku o imenovanju Stožera civilne zaštite Općine Luka.

Od župana Zagrebačke županije tražio sam proglašenje prirodnih nepogoda. Prva je bila potres koji se dogodio 29. 12. 2020. godine, prilikom čega je oštećena župna crkva svetog Roka u Luki te nekoliko obiteljskih kuća. Druga prirodna nepogoda je bio mraz 17. 04. 2021. g.

1. **PROMET NA PODRUČJU OPĆINE LUKA**

Redovito surađujem sa Županijskim cestama Zagrebačke županije zbog uređenja županijskih prometnica na području općine.

Tijekom proljeća dio nerazvrstanih cesta na području Općine Luka je preasfaltiran, a dio asfaltiran te su po zahtjevima građana tijekom cijelog izvještajnog razdoblja, obavljene manje sanacije prometnica na području cijele općine.

I dalje je u tijeku izmjera i evidentiranje nerazvrstanih cesta, čime bi se riješili imovinsko-pravni odnosi djela nerazvrstanih cesta.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:021-01/21-10/3

URBROJ:238/39-01-21-3

Luka, 30. 09. 2021.

Na temelju članka 82. Statuta Općine Luka („Glasnik Zagrebačke županije“, broj 24/18) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 16/09, 1/10 i 23/15), Općinskog vijeće Općine Luka na 3. sjednici održanoj dana 30. 09. 2021. godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje siječanj-lipanj 2021. godine.

**II**

Ovaj Zaključak stupa na snagu danom donošenja i objaviti će se na službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.